Samoa.

Loetelu sisaldab kuut ELi mittekuuluvat riiki. Eeldatavasti suureneb see arv lähitulevikus, eelkõige pärast seda, kui lisatakse Šveits, kes andis ühinemiskirja hoiule 31. augustil 2021.

ELi delegatsioonid, eelkõige Euroopa Liidu delegatsioon ÜRO juures ja teised rahvusvahelised organisatsioonid Genfis, tegelevad ELi mittekuuluvate riikide teavitamisega Genfi redaktsiooniga ühinemisega kaasnevatest hüvedest.

Komisjon viitab kolmandate riikidega kahepoolsete läbirääkimiste pidamisel pidevalt Genfi redaktsioonile kui geograafiliste tähiste vastastikuse kaitse parimale kontekstile. Samuti julgustab ta korduvalt liikmesriike edendama igal pool kus võimalik Genfi redaktsiooni kolmandates riikides.

Konverentsidel ja kohtumistel osalemisel märgib komisjon korrapäraselt, et Genfi redaktsioon on parim vahend geograafilise tähise rahvusvahelise kaitse tagamiseks, osutades kolmandate riikide hüvedele.

Genfi redaktsioon pakub uutele liikmetele kaasaegset mitmepoolset vahendit, mis võimaldab neil ära kasutada tootjate territooriumi ainulaadsetest omadustest tulenevaid märkimisväärseid eeliseid ja aitab neil väärtustada neid omadusi turustatavate toodete kujul. Päritolunimetused ja geograafilised tähised võivad muuta kaupade tootjad kvaliteetsete põllumajandus- ja käsitöötoodete eksportijateks. See võib anda märkimisväärse tõuke majanduskasvule ja tööhõivele.

Päritolunimetuste ja geograafiliste tähiste rahvusvahelise registreerimise ja kaitse süsteemi loomine avaldab positiivset mõju eelkõige väikestele ja keskmise suurusega ning maapiirkondade tootjatele kogu maailmas, et nad saaksid oma nimetustele välismaal taskukohase hinnaga kaitset. Lisaks võib see hoogustada era- ja avaliku sektori investeeringuid, millel on positiivne mõju majandusele, kestlikule arengule, paremale konkurentsivõimele, ekspordi mitmekesistamisele ja töökohtade loomisele.

Geograafilised tähised on võimsad vahendid lisaväärtuse säilitamiseks kohalikes kogukondades. Need aitavad töökohtade loomise ja majanduskasvu suurendamise kaudu vältida väljarännet maapiirkondadest. Genfi redaktsiooniga antakse lepinguosalistele piisav paindlikkus, eelkõige piisavate kaitsemeetmete ja jätkuva kaitsest keeldumise võimaluse kaudu, nagu on sätestatud kehtivas Lissaboni kokkuleppes, et võtta arvesse nende konkreetset siseriiklikku seadusandlikku valikut geograafiliste tähiste kaitse rakendamise kohta. On piisavalt võimalusi võtta arvesse nende riikide vajadusi, kes ei ole valinud päritolunimetuste või geograafiliste tähiste sui generis kaitset.

Seoses tulevase seadusandliku algatusega, milles käsitletakse käsitöö- ja tööstustoodete geograafiliste tähiste kaitset ELi tasandil, on normatiivne projekt lisatud 25. novembril 2020 avaldatud intellektuaalomandi tegevuskavasse. Komisjon käivitas seadusandliku algatuse tegevuskava 30. novembril 2020 ning tagasiside näitas üldiselt tootjate ja enamiku liikmesriikide ametiasutuste toetust. Avalik konsultatsioon oli avatud 12 nädalat 29. aprillist 2021 kuni 22. juulini 2021 EU Survey veebipõhise süsteemi kaudu 24 ELi keeles ning selle raames saabus 182 vastust 28 riigist, sealhulgas 18 ELi liikmesriigist. Valdav osa vastajatest (92,3 %) peab vajalikuks kogu ELi hõlmavat algatust mittepõllumajanduslike toodete geograafiliste nimetuste või tähiste kaitse parandamiseks. Komisjon peaks selle vastu võtma 2022. aasta esimesel poolel.

(c) ELi-välised geograafiliste tähiste taotlused, mille liit on tagasi lükanud

Ühtegi ELi mittekuuluvate riikide taotlust ei ole tagasi lükatud.

Praegu on Genfi redaktsiooni alusel registreeritud ainult üks kolmanda riigi geograafilise tähise nimetus, mis on seotud põllumajandustootega: „ម្រេចកំពត“ / „Kampot Pepper“ Kambodžast. Komisjon hindab seda registreerimist määruse (EL) 2019/1753 artiklites 5 ja 6 sätestatud kriteeriumide alusel, et võtta vastu otsus selle nimetuse kaitse kohta ELis Genfi redaktsiooni alusel.